**QR-kode**

Fører til posten i mitCFU

# STEDER, VEJE, BILER, BÅDE af Kim Fupz Aakeson

Tema: Eksistens, flugt og fremmedhed At leve med utryghed og angst At blive voksen på rekordtid

Fag: Dansk  
Målgruppe: Dansklærere på 8.-10. klassetrin

*STEDER, VEJE, BÅDE, BILER* af Kim Fupz Aakesom, Gyldendal, 2019 er en tankevækkende roman, der pirker til vores trygge og forudsigelige tilværelse og tvinger læseren til at overveje de spørgsmål, vi helst vil undgå:


* Hvad hvis det var mig?
* Hvem er jeg, når jeg bliver mødt af lukkede grænser? Hvor langt vil jeg fx gå for at tækkes menneskesmuglere?

Denne pædagogiske vejledning præsenterer en mulig tilgang til *STEDER, VEJE, BÅDE, BILER*.

Den indeholder desuden forslag til elevopgaver, der giver eleverne mulighed for at bruge deres første indtryk i det videre analysearbejde.

**Faglig relevans/kompetenceområder**

Vejledningen sætter fokus på kompetenceområdet **Fortolkning**, hvor målparrene under områderne **Oplevelse og indlevelse**, **Undersøgelse** og **Fortolkning** vægtes.

Eleverne skal bl.a. formulere egne oplevelser og sansninger for herigennem at kunne *fortolke* og ikke mindst *diskutere*.

Fælles Mål, dansk

Også kompetenceområdet **Læsning** er i spil. Her sættes der fokus på færdigheds- og vidensmålene under **Tekstforståelse** og **Sammenhæng**.

Desuden inddrages kompetenceområdet **Fremstilling** med afsæt i det dertilhørende kompetencemål – eleven skal kunne udtrykke sig forståeligt, klart og varieret i skrift såvel som lyd og billede.

**Forslag til læringsmål til eleverne**

Ovenstående udmøntes i disse læringsmål, der tænkes anvendt på 8., 9. eller 10. klassetrin:

1. Du kan bruge din første læseoplevelse i det videre analysearbejde
2. Du kan karakterisere Kim Fupz Aakesons sprog med afsæt i ordvalg, billedsprog og sætningsstruktur
3. Du ved, hvad der kendetegner bogens komposition og kan forklare, hvad kompositionen betyder for din læsning og din forståelse af jegfortælleren Rosa

**Ideer til undervisningen**

**Førlæsning**

Indledningsvis vækkes elevernes opmærksomhed ved at lade dem bladre i bogen, som ikke umiddelbart er introduceret. De kan også med fordel læse bagsideteksten og google sig frem til evt. anmeldelser.

* Hvad tror de, bogen handler om?
* Hvilken stemning iscenesættes?
* Hvad fortæller overskrifterne til de enkelte kapitler? Og hvad med titlen og forsidebilledet?
* Hvorfor er enkelte sider markeret med **fed** og skrevet med *kursiv*?
* Minder bogen om noget fra elevernes eget liv/deres hverdag?
* Kan de i grupper eller par finde et stykke musik eller et digt, der indfanger bogens umiddelbare stemning?

Bagerst i dette dokument findes en oversigt over bogens kapitler.

Den kan udleveres til eleverne, eller de kan lave deres egen, inden de læser bogen.

**Under læsning**

Bogen læses uden afbrydelser.

Eleverne bliver dog bedt om at lægge særligt mærke til:

1. Rosa
2. de mange flashbacks
3. personbeskrivelsen af Rosas far på s. 24 og 25
4. Niklas’ udvikling og hans ordforråd på s. 41 (checkpoint, hamstre, mortér, milits, krak, nødlov)
5. ordvekslingen mellem Niklas og Rosas mor på s. 61 og 62: ”Men hvorfor er folk onde?”

**Efter læsning**

Når eleverne har læst bogen, skal de arbejde med flg. områder:

Kim Fupz Aakesons sprog

Rosas tilværelse før og efter

Rejsen

Bilag B viser, hvordan eleverne kan gribe de tre områder an.

De kan dog også arbejde mere frit, og som forberedelse til Prøveform B *selv* vælge, hvad de dykker ned i, så længe de holder sig indenfor de tre områder.

Alle kan løse samtlige opgaver. Alternativt kan eleverne i grupper vælge sig ind på det område, de finder vigtigst.

Forløbet afrundes med en fælles litteratursamtale på klassen:

* Hvad drejer *STEDER, VEJE, BILER, BÅDE* sig om? Temaer og evt. budskab? Vurdering og perspektivering?
* Passer den valgte musik/det valgte digt stadig til læseoplevelsen?
* Hvad hvis det var os?
* Hvem er vi, når vi bliver mødt af lukkede grænser?
* Hvor langt vil vi fx gå for at tækkes menneskesmuglere?

**Supplerende materiale**

*Når kaniner bliver bange* af Arne Svingen, <http://ucn.mitcfu.dk/46125061>

*Den sorte bog om helte* af Lise Bidstrup, <http://ucn.mitcfu.dk/46125061>

Børn alene på flugt, DR2, 2016, *13 år og helt alene*, <http://ucn.mitcfu.dk/TV0000101569>

Børn alene på flugt, DR2, 2016, *Udvist til døden*, <http://ucn.mitcfu.dk/TV0000101481>

Børn alene på flugt, DR2, 2016, *Venter på mor*, <http://ucn.mitcfu.dk/TV0000101364>

*Bawke*, norsk novellefilm, 2005, 15 min (findes på Filmcentralen)

**BILAG A: Oversigt over bogens kapitler**

**ET STED PÅ SJÆLLAND**

**ET ANDET STED PÅ SJÆLLAND**

**EN SPORTSHAL\***

**EN ORANGE KASSEVOGN\***

**ET STED PÅ LOLLAND**

**EN STRAND\***

**EN BÅD**

**EN LASTBIL\***

**EN RASTEPLADS**

**ET STADION\***

**LASTBILEN IGEN**

**EN MUR**

**EN KÆLDER\***

**KÆLDER, KÆLDER, KÆLDER\***

**ET BJERG**

**EN MOTORVEJ\***

**TOGSKINNER**

**EN MARK**

**EN KØKKENHAVE**

**ET HUS\***

**EN STRAND**

**ET HAV**

**LIBYEN**

\* indeholder flashback

**BILAG B: Oversigt over bogens kapitler**

**Kim Fupz Aakesons sprog**

Lav en sproglig næranalyse af det kapitel, der gjorde størst indtryk på dig.

Hvad kendetegner fx ordvalget – sætningerne – billedsproget?

Frem med den sproglige lup og gå sproget efter i sømmene!

**Rosas tilværelse før – og efter**

Lav en illustrativ oversigt over Rosas liv før – og efter.

Du kan bruge et traditionelt skema, men også tænke kreativt.

Kan du fx skabe Rosas to verdener ved hjælp af maling, papir og papmache?

**Rejsen**

Indtegn rejsen på et verdenskort. Sæt ring om ”højdepunkterne”. Find udvalgte citater i bogen, som vidner om Rosas rejse. Skriv de udvalgte citater på verdenskortet.